
Introducere 


Tema aleasă a Simpozionului internaţional de la Iaşi „Identitatea creş- 
tină şi valorile Europei de astăzi” încearcă să descrie influența credinței şi 
poziția Bisericii drept comunitate de creştini în societatea noastră. Aş dori 
să arăt în referatul meu la acest simpozion ce rol îi revine creştinului laic 
în societatea pluralistă a Europei în continuă schimbare. 

Într-una dintre primele zile ale lunii ianuarie 2007 se putea citi într-unul 
dintre marile cotidiene germane titlul acesta: „România se întoarce în Eu- 
ropa”. Deci, dacă cineva se întoarce, înseamnă că a fost cândva aici. Lucrul 
acesta este valabil şi pentru România. Este de la sine înțeles că România a 
fost prin istoria, cultura şi identitatea sa creştină întotdeauna o țară euro- 
peană. Numai câteva decenii, în perioada de dictatură comunistă, a fost 
izolată de Vestul continentului. Dar acum România este oficial membru al 
Comunităţii Europene, bănuiesc, al XXVI-lea membru. 

Se pun mai multe întrebări: Ce este Europa? Ce structuri are, cum este 
constituită spiritual, ce orientare are? La aceste întrebări voi încerca să 
răspund în cele ce urmează. 


Drumul spre unificarea Europei 


Atunci când statele Europei centrale aşa-zis „clasice”, Franța, Germania, 
Italia şi Benelux, au început să construiască treptat „Casa europeană”, nu 
şi-au făcut prea multe gânduri despre termenul „Europa”. Abia în momen- 
tul în care Europa s-a extins spre Est s-au auzit voci care cereau o definiție 
mai clară a termenului. 

Deoarece identitatea continentului Europa nu este dată nici de granițe 
geografice, nici de structuri politice, se poate pune întrebarea: cum poate fi 
definită ideea europeană în mod concludent? 

Istoricul englez Roger Ballard a pledat pentru teza că „identitatea geo- 
grafică şi culturală a Europei este construită pe baze religioase”. În acelaşi 

timp însă, a observat că nu numai creştinismul a pus aceste baze, ci că au 
existat epoci care au fost dominate de lupta împotriva hegemoniei islamice 
-în acest context trebuie amintită ocupația Spaniei de către mauri, care a 
durat peste 700 de ani (din anul 711 d.C. până în 1492, când Reconquista 
este terminată), sau lupa împotriva Imperiului Otoman în țările Europei 
de Sud-Est, care a durat până în secolul al XIX-lea, în care a fost implicată 
şi România. Dar trebuie amintită şi reforma (din 1517 până în 1555, înche- 
iată prin pacea religioasă de la Augsburg) care şi-a pus pecetea pe Europa 
Centrală prin schimbările sociale şi religioase profunde sau Războiul de 30 
de ani (1618-1648), care, în realitate, a fost un război religios, şi exemplele 
ar putea continua. Toate aceste evenimente istorice şi-au lăsat amprenta 
şi au contribuit la fundamentarea spirituală a Europei. 

Însă un fapt este de netăgăduit: în toate sferele sociale Europa are rădă- 
cini creştine. Într-adevăr, aceste rădăcini nu au fost de la început în mod 
uniform bine conturate, căci a existat dintotdeauna o credință creştină 
unică, dar au existat în acelaşi timp şi exigenţe sociale, religioase, economice 
şi culturale diferite şi chiar concurente. Astfel, Europa a devenit primul 
continent care şi-a însuşit credința creştină şi a pus bazele pentru unitatea 
culturală condiționată de credinţa în Biserică. 

Ca rezultat sunt de evidenţiat cele trei elemente de bază ce au dus la 
sinteză armonică: lumea noetică şi spirituală elenă a dus la constituirea 
democraţiei, a libertăţii individuale şi a simțului estetic; tradiția romană a 
fundamentat principiile de organizare, administrație şi drept; creştinis- 
mul a format imaginea despre om, puterea credinţei, a iertării şi a iubirii 
aproapelui. 


Creştinismul — fundament al comunității europene de valori 


Această afirmaţie nu este nouă. Deja părinţii „Statelor Unite ale Euro- 
pei” au fost de aceeaşi părere că „nici o federaţie europeană nu se poate 
constitui pe baze economice dacă nu are fundament în domeniul moral” 
(Konrad Adenauer, mai târziu cancelarul Germaniei, Don Sturzo şi Alcide 
de Gasperi din Italia şi Marc Sangnier din Franţa în Declaraţia Statelor 
Unite ale Europei din 12 iulie 1950). 

Mai târziu francezul de origine alsaciană Robert Schuman, care va fi 
ales în anul 1958 în funcţia de prim preşedinte al Parlamentului european 
şi, de aceea, proclamat ca „tatăl Europei”, va spune: 


Conştiinţa unităţii interne a Europei se bazează nu numai pe satisfacerea unor 
nevoi economice, ci pe cuprinderea valorilor comune. Democraţia s-a născut 
atunci când omul a fost chemat să înfăptuiască libertatea individuală, demni- 
tatea persoanei, respectul față de dreptul celuilalt şi iubirea aproapelui. Abia 

creştinismul a asigurat egalitatea naturală a tuturor oamenilor fără deosebire 
de rasă şi clasă şi ne-a mijlocit etica muncii, acel ora et labora al sfântului Be- 
nedict de Nursia, cu obligația de a-l înțelege drept serviciu dedicat operei crea- 
ției lui Dumnezeu. 


Crearea Constituției europene 


În procesul de formulare a unor pasaje din Constituția Europei s-au 
făcut multe eforturi, precum se ştie, şi, în consecință, unele state au refu- 
zat să adopte Constituția. Totuşi, această Charta a Europei constituie un 
pas important pentru cetățenii ei, care o pot citi şi înțelege care sunt valo- 
rile pentru care această Constituţie garantează drepturile membrilor ei. 
Prin aceasta Uniunea Europeană a creat, înainte de lărgirea spre Est, cea 
mai importantă premisă pentru saltul de calitate de la o comunitate econo- 
mică la o comunitate de valori. 

Acest proces nu a găsit însă aprobarea tuturor membrilor, mai ales din 
partea acelora care văd în Uniunea Europeană doar o comunitate economică 
şi un spațiu geografic pentru comerț, şi afaceri. Astfel, premierul turc Re- 
cep Tayyip Erdogan a denumit Uniunea Europeană dispreţuitor drept un 
„club al statelor creştine” care construiesc din ce în ce mai multe obstacole 
morale pentru a împiedica afilierea unor state dornice să se integreze în 
piața europeană. 


Conţinutul Constituţiei europene 


O constituţie nu conţine numai reguli generale de organizare internă a 
unei comunităţi şi de colaborare a organelor ci şi cele privind garantarea 
drepturilor individuale şi colective ale cetățenilor, în cazul nostru, ale cetă- 
ţenilor Uniunii Europene. 

În contextul nostru ne interesează mai puțin întrebările legate de struc- 
tura şi organizarea Uniunii Europene şi mai mult afirmaţiile şi hotărârile 
care se referă la conviețuirea oamenilor, a indivizilor în comunitate. 

Chiar dacă din Constituţia europeană lipseşte referirea explicită la 
Dumnezeu, aşa-numitul invocatio Dei, cum exista în unele Constituţii eu- 
ropene (ca, de ex., în Polonia, Germania, în landul Bavaria), totuşi religia 
şi fundamentul de valori al creştinismului contribuie ca o componentă 
esenţială la identitatea culturală europeană şi ne asigură principiile funda- 
mentale pentru a construi comunitatea europeană de drept. 

Deja în preambulul Tratatului sunt enunțate bazele şi țelurile şi este descris 
spiritul drepturilor fundamentale. Unul dintre cele mai importante pasaje este 
următorul: „Inspirându-se din moştenirea culturală, religioasă şi umanistă a 
Europei, din care s-au dezvoltat valorile universale ale drepturilor inviolabile 

şi inalienabile ale omului, democraţiei, egalităţii, libertăţii şi statului de 
drept”. Şi mai clar se exprimă acest concept de valori comune în articolul 
I-1, alineatul 2: „Uniunea este deschisă tuturor statelor europene care res- 
pectă valorile sale şi care se angajează să le promoveze în comun”. În cele- 
lalte articole sunt exprimate clar bazele creştine ale Constituţiei: crearea 
omului după chipul lui Dumnezeu cu referire la demnitatea umană; egali- 
tatea în fața Domnului cu referire la viața socială de toate zilele; angaja- 
mentul social şi creativ, diaconic al creştinilor cu referire la componenta 
socială a statului; înțelesul termenilor de căsnicie şi familie cu referire la 
dreptul familiei; ideea creştină de libertate religioasă cu referire la ordinea 
politică în stat, şi acestea sunt doar câteva exemple. 


Creştinul laic într-o societate pluralistă 


Toate acestea sunt principii de ordin politic care trebuie aplicate într-o 
societate liberală, dar trebuie pusă şi întrebarea ce rol poate juca în acest 
context credința creştină. 

Societatea liberală este una deplin dezvoltată, în viața publică credința 
şi Biserica se pot afirma însă numai dacă creştinii laici sunt capabili să 
accepte provocările unei astfel de societăţi şi dacă nu se retrag în nişe reli- 
gioase personale. A crede înseamnă a acționa, a acționa în spiritul încrederii 
în cuvântul Domnului Dumnezeu. Cu curaj şi claritate, cu recunoaşterea 
şi mărturisirea credinței şi încrederii în Dumnezeu. Sfântul apostol Iacob 
ne-a îndemnat: „Dar faceți-vă împlinitori ai cuvântului, nu numai ascultă- 
tori ai lui, amăgindu-vă pe voi înşivă” (Iac 1,12). A fi creştin înseamnă însă 
şi să fii lucid, cum s-a exprimat fostul cardinal Joseph Ratzinger într-o 
predică din 17 iunie 1979, cu următoarele cuvinte: 


Creştinul nu se refugiază în utopie şi nu lasă lumea să fie distrusă pentru o 
utopie. El trăieşte din dragoste şi răspundere zi de zi. Fără un astfel de realism 
creştin, fără smerenie şi iubire, fără monedele mici din viața de zi cu zi nu poate 
exista marea comoară a Spiritului Domnului şi a iubirii sale veşnice. 


Este de la sine înțeles că într-o societate liberă credința e o chestiune 
strict personală. Dacă însă credinţa se ridică la un principiu de viață per- 
sonală, acesta se răsfrânge asupra celorlalți oameni, asupra întregii socie- 
tăți. De aceea, credința trebuie privită ca o chestiune publică şi creştinii 
trebuie să arate credința lor deschis şi fără loc pentru răstălmăciri. 

În acest context, este important să ne reamintim faptul că credința nu 
este un program politic şi nici un model social. De asemenea, nimeni nu 
poate să caute în Evanghelie formulări privind aplicarea în viaţă a valorilor 
eticii creştine. Credinţa este un adevăr independent de realitatea istorică. 
Credinţa şi istoria, Evanghelia şi acțiunile omului sunt de nedespărțit, dar 

nu sunt acelaşi lucru, ci constituie un câmp de tensiune, la care stă, în 
primul rând, întrebarea cum poate credința să se concretizeze în şi prin 
viaţă. Şi această întrebare se pune nu numai omului singular, ci şi Bisericii 
drept comunitate a credincioşilor, care de-a lungul istoriei este în drum 
spre Dumnezeu, având o misiune de îndeplinit. 

În timp ce sarcina principală a Bisericii este de a răspândi evanghelia 
nefalsificată, dar şi să ia poziție față de anumite procese sociale, creştinul 
laic este permanent expus problemelor sociale cu care se confruntă zilnic. 

În viața spirituală şi politică interacționează valorile şi adevărurile cre- 
dinței cu ceea ce ştiu şi fac în mod concret creştinii. De exemplu, pot să 
pledeze în viața socială pentru respectarea demnităţii umane numai dacă, 
la rândul lor, ei înşişi respectă demnitatea umană. 

Conchidem aşadar că într-o societate liberă depinde foarte mult de creş- 
tinii laici, ei fiind creştinii care acționează zi de zi în societate, în ce măsură 
această societate are sau nu are amprenta creştină. De exemplu, angaja- 
mentul creştinilor pentru dreptatea socială, pentru apărarea vieții nenăs- 
cute încă, a minorităților, ca să enumerăm numai trei exemple, arată cât 
de absurdă este afirmaţia că religia este o chestiune privată sau particulară. 
Până astăzi această afirmaţie este strigătul clasic de luptă în Europa occi- 
dentală a grupurilor laice militante, a acelora care vor să suprime din spa- 
țiul civic şi public Biserica drept o instituţie sau o comunitate de credin- 
cioşi. Aceste grupuri doresc ca religia să fie declarată doar ca un principiu 
de viaţă, ca o părere particulară a cetățeanului. 


Conciliul al II-lea din Vatican întăreşte 
angajamentul creștinului laic 


Faptul că această sarcină nu este uşor de îndeplinit ex cathedra o arată 
Conciliul al II-lea din Vatican prin aceea că recunoaşte pluralitatea ca o 
consecință necesară a libertăţii spirituale şi sociale. Chiar şi în înțelegerea 
corectă a lecției pentru laici, Conciliul dă sfaturi călăuzitoare. Constituţia 
pastorală privind Biserica în lumea contemporană Gaudium et spes răs- 
punde clar şi realist în articolul 43. Nu există o afirmaţie bisericească şi 
deci nu există nici o siguranţă falsă pentru laici. Ba, mai mult, laicii sunt 
încurajați prin cuvintele următoare: 


Îndatoririle şi activităţile pământeşti sunt de competenţa laicilor, deşi nu în 
mod exclusiv. Aşadar când acţionează, fie individual, fie în colectiv, ca cetățeni 
ai lumii, să ia seama nu numai să respecte legile proprii fiecărei discipline, ci şi 
să caute să-şi însuşească o adevărată competenţă în domeniu (GS 43). 

Foarte important pentru răspunderea publică a Bisericii şi a creştinilor 
este ceea ce afirma Conciliul al II-lea din Vatican cu privire la raportul 
dintre preot şi laic. Despre aceştia din urmă se spune: 


Conştiinţa lor bine formată dinainte este aceea care trebuie să înscrie legea 
dumnezeiască în viața cetăţii pământeşti. De la preoţi laicii să aştepte lumină 
şi forță spirituală. Dar să nu creadă că păstorii lor sunt întotdeauna atât de 
competenţi încât să aibă la îndemână soluţii concrete ori de câte ori se iveşte o 
problemă, oricât de gravă, şi nici că aceasta este misiunea lor. 


Şi mai departe: 

Pe lângă aceasta, toţi păstorii să-şi aducă aminte că prin purtarea şi grija lor 
zilnică ei arată lumii un chip al Bisericii după care oamenii judecă forța şi ade- 
vărul mesajului creştin. Prin viaţă şi prin cuvânt, împreună cu călugării şi cu 
credincioşii, ei să demonstreze că Biserica, prin însăşi prezenţa sa, cu toate 


darurile pe care le conţine, este un izvor nesecat al acelor energii de care lumea 
de azi are cea mai mare nevoie (GS 43). 


Şi despre calea spre consens şi toleranță care este o urmare a pluralită- 
ţii găsim explicaţii în acelaşi text: „Să caute, în schimb, întotdeauna să se 
lumineze reciproc într-un dialog sincer, păstrând întrei ei iubirea şi având, 
în primul rând, în vedere binele comun” (GS 43). La aceasta se adaugă în 
Gaudium et spes, nr. 76, încă un îndemn concludent: 


Mai ales acolo unde există o societate de tip pluralist, este de mare importanță 
să existe o viziune corectă asupra raporturilor dintre comunitatea politică şi 
Biserică şi să se distingă clar între acțiunile pe care credincioşii, individual sau 
în grup, le fac în propriul lor nume, ca cetățeni călăuziți de conştiinţa creştină, 
şi acțiunile pe care le desfăşoară în numele Bisericii împreună cu păstorii lor. 
Nefiind, datorită misiunii şi competenţei sale, câtuşi de puţin confundabilă cu 
comunitatea politică şi nefiind legată de nici un sistem politic, Biserica este în 
acelaşi timp semnul şi pavăza caracterului transcendent al persoanei umane. 


Consensul de valori — 
un rezultat al unor confruntări permanente 


Pluralitatea spirituală a democraţiilor occidentale şi în viitorul apropiat 
şi a celor din Europa de Est nu este o pată urâtă sau o trăsătură trecătoare 
a timpului prezent, ci o caracteristică a ordinii libere. Este un fapt pe care 
creştinii trebuie să-l accepte. În libertate se confruntă unele cu altele dife- 
rite concepții despre viață. Valorile creştine stau şi au stat întotdeauna în 
opoziție sau chiar în conflict cu alte concepţii şi valori din viața unui indi- 
vid sau din viața publică. Ceea ce devine caracteristic pentru o societate 
liberă se hotărăşte într-o dispută politică şi spirituală permanentă. 

Consensul de valori nu este altceva decât un produs dinamic şi în per- 
manentă schimbare al controversei valorilor. Este deci un rezultat al dis- 
cursului şi al dialogului. Cu atât mai important este pentru creştini să se 
angajeze lucid şi ofensiv, căci de angajamentul laicilor creştini depinde ce 
orientare ia societatea noastră şi în ce măsură creştinismul va caracteriza 
scara valorilor în prezent şi în viitor. 

Creştinismul nu este un câştig care există latent şi veşnic, ci, mai degrabă, 
trebuie câştigat din nou şi din nou zilnic pentru a ajunge la susnumitul 
consens fundamental al valorilor. Şi chiar în această privinţă creştinilor le 
revine un rol important şi responsabil. 

După cum ne arată experiența, responsabilitatea publică a Bisericii este 
cu atât mai eficientă cu cât predispoziția pentru dialog cu forțele democra- 
tice din societate este mai veridică şi cu cât credința creştină este trăită 
mai convingător. Lucrul acesta este valabil pentru oricine, tânăr sau bă- 
trân, bogat sau sărac, cu situaţie socială înaltă sau nu -— pentru fiecare 
după puterile şi capacitățile sale. Dar întotdeauna, potrivit cuvintelor sfân- 
tului Paul exprimate în Scrisoarea către Romani (12, 3): „Căci prin harul 
ce mi s-a dat spun fiecăruia dintre voi să nu cugete despre sine mai mult 
decât trebuie să cugete, ci să cugete fiecare spre a fi înțelept, precum Dum- 
nezeu i-a împărțit măsura credinței”. 


Menirea tuturor creştinilor 


Lumea este în continuă schimbare şi în ultimele decenii au avut loc 
schimbări fundamentale şi în țările din Europa de Est. Nu există un drum 
înapoi spre societăți cu autorităţi totalitare, nu vor mai exista oameni care 
să se lase tutelaţi; şi pentru România perioada comunistă este învinsă pen- 
tru totdeauna. 

Lucrul acesta este valabil şi pentru Biserică. Nu există drum înapoi spre 
timpurile de dinaintea Conciliului al II-lea din Vatican. 

O adevărată libertate a Bisericii există numai într-o societate liberă în 
care independenţa ei este garantată de constituție. De această libertate 
Biserica se poate bucura numai dacă se înțelege ca o comunitate frățească 
a poporului Domnului. În ceea ce priveşte responsabilitatea Bisericii în 
viaţa cotidiană şi publică, în societate, ca şi în politică şi în cultură, creşti- 
nului laic îi revine un rol important, mai ales astăzi, într-o lume în care 
mai multe popoare şi religii cu culturi şi scări de valori diferite trăiesc lao- 
laltă, cu o tendinţă de secularizare crescândă. Lucrul acesta este valabil şi 
pentru România, pentru care Uniunea Europeană nu deschide doar o piață 
de mărfuri imensă, ci oferă şi o comunitate de valori pentru care în viitor 
va fi nevoie să se găsească condiții structurale sociale şi spirituale noi. 

Sunt o serie de întrebări importante pentru care va trebui să se găsească 
răspunsuri. Reamintesc doar câteva: viața încă nenăscută; dreptul familiei; 
toleranța; libertatea spirituală, de conştiinţă şi de religie; drept şi dreptate; 
globalizarea; piața muncii; protecţia minorităţilor; solidaritatea cu cei mai 
slabi din societate şi exemplele ar putea continua. 

În viitor toţi vom fi confruntaţi cu tensiuni şi schimbări mai mult sau 
mai puțin profunde, dar putem avea succes în discuţiile noastre dacă pute- 
rea de judecată este la înălțimea gândirii creştine şi putem face deosebire 
între „interese” şi „valori”. Omul trebuie definit, mai ales, din punct de 
vedere axiologic, şi nu din acela al intereselor, deoarece ar contraveni dem- 
nității umane şi l-ar degrada la nivelul unui obiect utilitar. Toţi creştinii 
europeni sunt chemaţi să se opună secularizării treptate, raționalizării spi- 
rituale în viața cotidiană. Unificarea şi dezvoltarea Europei nu trebuie tra- 
tate doar ca chestiuni economice şi politice; Europa mai are (încă) şi o di- 
mensiune spirituală şi religioasă, un suflet creştin. 

Această misiune, acest apel nu este adresat doar catolicilor, ci se adre- 
sează tuturor confesiunilor Europei, este deci o misiune ecumenică. 

Este un fapt îmbucurător că această opinie e prezentă şi în alte Biserici 
creştine. În acest context, aş vrea să-l citez pe Dr. Konstantin Nikolakopo- 
ulos, profesor la Institutul Teologic Ortodox din München, care formulează 
ideea în felul următor: 


În actualul moment istoric în care Uniunea Europeană primeşte o serie de 
state tradițional ortodoxe, ortodoxia se află în fața unei mari sarcini sau chiar 
provocări. Toate Bisericile ortodoxe trebuie să ia poziție față de discuţiile pur- 
tate frecvent în cercurile europene în ceea ce priveşte semnificaţia şi funcționa- 
litatea termenilor de religie şi cultură. Dar trebuie intensificată şi contribuţia 
spiritual-bisericească a tuturor Bisericilor creştine. Astfel, se profilează mai 
clar rădăcinile creştine şi fondul, respectiv fundamentul Europei, altfel Biseri- 
cile creştine vor trebui să dea socoteală în fața istoriei şi în fața Domnului. 


Aşadar tema simpozionului internațional de aici, de la Iaşi, este o ches- 
tiune comună tuturor creştinilor europeni. De aceea, ea trebuie susținută 
şi dezvoltată în spiritul responsabilităţii creştine, astfel încât să ne întoar- 
cem acasă cu rezultatul acestei manifestări — înțelegerea şi înnoirea men- 
talității în Duhul lui Cristos — şi să facem din această înnoire o misiune 
constantă. 


